## Pravilnik o službenoj iskaznici ovlaštene osobe u Agenciji za zaštitu tržišnog natjecanja

### NN 155/1998 (3.12.1998.), Pravilnik o službenoj iskaznici ovlaštene osobe u Agenciji za zaštitu tržišnog natjecanja

# **AGENCIJA ZA ZAŠTITU TRŽIŠNOG NATJECANJA**

Na temelju čl. 28. st. 3. Zakona o zaštiti tržišnog natjecanja ("Narodne
novine" br. 48/95, 52/97 i 89/98) i čl. 13. st. 3. Statuta Agencije za
zaštitu tržišnog natjecanja, ravnatelj donosi

## **PRAVILNIK**

### **O SLUŽBENOJ ISKAZNICI OVLAŠTENE OSOBE U AGENCIJI ZA ZAŠTITU TRŽIŠNOG NATJECANJA**

Članak 1.

Ovaj Pravilnik uređuje oblik i sadržaj obrasca iskaznice, izdavanje,
način korištenja te vođenje evidencije izdanih službenih iskaznica.

Članak 2.

(1) Obrazac iskaznice izrađuje se na punijem papiru bijele boje, a zaštićuje
se prozirnim plastificiranim omotom.

(2) Obrazac iskaznice je pravokutnog oblika veličine 85 mm x 55 mm.

(3) Iskaznica se izdaje prema obrascu otisnutom uz ovaj Pravilnik i
njegov je sastavni dio.

Članak 3.

(1) Prednja strana iskaznice sadrži:

- na lijevoj strani: grb Republike Hrvatske, tekst "Republika Hrvatska,
Agencija za zaštitu tržišnog natjecanja, Službena iskaznica", zvanje, ime,
prezime i JMBG ovlaštene osobe nositelja iskaznice.

- na desnoj strani je prazan prostor za fotografiju preko koje se u
donjem lijevom kutu stavlja pečat Agencije za zaštitu tržišnog natjecanja
i serijski broj iskaznice.

(2) Stražnja strana iskaznice sadrži tekst:

"Nositelj ove iskaznice ovlašten je u skladu sa člankom 34. Zakona o
zaštiti tržišnog natjecanja obavljati neposredan uvid u sve poslovne prostorije
i svu nepokretnu i pokretnu imovinu u vlasništvu poduzetnika, te zahtijevati
potrebite podatke i obavijesti koje mogu pridonijeti rješavanju određenih
pitanja o narušavanju slobodnog tržišnog natjecanja.

Zakonski predstavnik poduzetnika kao i druge osobe kod koje se obavlja
očevid dužan je postupiti prema zahtjevu nositelja iskaznice (staviti mu
na raspolaganje potrebnu dokumentaciju, isprave, izvješća i pružiti druge
informacije radi provedbe postupka za utvrđivanje narušavanja slobodnog
tržišnog natjecanja i povrede odredaba navedenog Zakona." te evidencijski
broj, datum izdavanja, potpis ravnatelja i pečat Agencije.

Članak 4.

Nositelj iskaznice, ovlaštena osoba, dužna je prije početka obavljanja
radnji iz čl. 3. st. 2. pokazati službenu iskaznicu zakonskom predstavniku
pravne osobe kod koje se obavlja očevid.

Članak 5.

(1) Evidencija o izdanim iskaznicama vodi se u Uredu ravnatelja Agencije
za zaštitu tržišnog natjecanja.

(2) Evidencija iz prethodnog članka sadrži: ime i prezime osobe kojoj
je izdana iskaznica, serijski broj iskaznice, evidencijski broj iskaznice
(matični broj zaposlenog), datum izdavanja iskaznice te odjeljak za napomene.

Članak 6.

Ovlaštena osoba koja izgubi iskaznicu ili na drugi način ostane bez
nje dužna je o tome odmah izvijestiti ravnatelja Agencije.

Članak 7.

Ovlaštena osoba kojoj prestane radni odnos u Agenciji za zaštitu tržišnog
natjecanja dužna je prilikom primitka rješenja o prestanku radnog odnosa
odnosno o rasporedu na drugo radno mjesto, iskaznicu predati ravnatelju
Agencije.

Članak 8.

Ovaj Pravilnik stupa na snagu danom donošenja.

Klasa: 011-02/98-01/15
Urbroj: 580-02/98-01
Zagreb, 17. studenoga 1998.

Ravnateljica
**dr. Deša Mlikotin Tomić,** v. r.

![](dodatni/370015.gif)

![](dodatni/370016.gif)

Pravilnik, NN 155/1998-1910